Sløkkiliðsfólk stríddust í allan gjár við at fáa bilbugt við stóreldin, ið kyknaði á einum av kendastu fiskamarknaðunum í Japan. Tíggjutals sløkkiliðsmenn luttóku í sløkkingini av eldinum á heimskenda Tsukiji fiskamarknaðinum í Tokyo í gjár. Talan er um eitt umráði fullpakkað við smáum sølubúðum við sjómati, sushimatstovum og ferðafólkum. Sløkkiarbeiðið á fiskamarknaðinum byrjaði í gjáramorgunin og helt fram til langt út á kvøldið. MYND: TORU HANAI/REUTERS Myndugleikarnir í Tokyo siga, at ongin hevur fingið skaða í eldinum, tí hann kyknaði eftir at sølubúðirnar høvdu latið aftur. Í juni boðaði borgarstjórin í Tokyo frá, at Tsukiji-marknaðurin skal flytast til annað øki. Hesum eru fleiri av seljarunum ímóti, tí teir halda upp á, at jørðin í nýggja økinum, sum japonsku myndugleikarnir hava brúkt 6,6 miljardir krónur upp á at byggibúgva, er illa dálkað og fult í kyksilvuri. Marknaðurin skal flytast fyri at geva pláss til ein veg til summar-OL í Tokyo í 2020. Borgarstjórin í Tokyo hevur eisini sagt, at marknaðurin er ov gamal og má umbyggjast orsakað av høgum jarðskjálvtavanda. Kelda: nrk. no